Cunoscuta vloggeriță culinară Jamila a pierdut și la Înalta Curte de Casație și Justiție procesul pe care i l-a intentat colegei sale de breaslă Laura Laurențiu.
Anunțul a fost făcut de Laura Laurențiu care a precizat că, pe 28 februarie, ÎCCJ a publicat decizia finală în procesul "Eclerelor la tavă". Conflictul a pornit de la titlul unei rețete.
Jamila a făcut un videoclip îndelungat, unde a explicat de unde a început povestea cu rețetele și de ce ea consideră că nu a furat rețeta de ecler la tavă de la Laura Laurențiu.
Cu lacrimi în ochi, Jamila spune că mereu a fost ținta atacurilor de tip bullying, fiind făcută "grasă și proastă".
"Când Jamila Cusine a început să crească, în jurul meu oamenii au început să se poarte diferit. Oamenii din aceeași industrie au început să fie deranjați de acest succes. Li se părea că succesul meu e mult prea rapid și, din punctul lor de vedere, nemeritat. Dintre acești oameni, această doamnă cu care eu am avut proces în instanță și cu prietena ei cea mai bună, au fost cele două care, în repetate rânduri au avut ceva de comentat despre mine.
Tot timpul eram făcută proastă, rețetele mele erau proaste, eram grasă, oamenii care mă urmăreau pe mine erau proști. Tot ce făceam eu era rău. De fiecare dată când eu participam la o emisiune, aveam un succes sau mi se întâmpla ceva bun, aceste două doamne simțeau nevoia să dea în mine. Din nou și din nou. Șicanele acestea, ca să înțelegeți, nu au fost o săptămână, o lună, șicanele acestea au durat ani. Și după cum puteți observa, pe mine m-a marcat foarte mult lucrul acesta, pentru că m-am simțit exact cum se simte un copil la școală care are parte de bullying. Eu m-am simțit la aproape 30 de ani ai mei ca un copil care are parte de bullying la școală și nu știe cum să reacționeze", a mărturisit Jamila într-un video postat pe contul ei de youtube.